Gandia s´acull a noves ajudes per a la modernització de les seues àrees industrials
20 febrer 2020

## Gandia s´acull a noves ajudes per a la modernització de les seues àrees industrials20 febrer 2020Última actualització: 14 juliol 2025

![](../gestion/img/_AO_6489-copia.jpg)  
  

El **regidor delegat de Polítiques Econòmiques, Indústria i Empresa, Ferran Martínez Mendoza**, acompanyat del **vice-alcalde i regidor delegat d’Urbanisme, Josep Alandete**, i dels **secretaris de les associacions empresarias dels polígons Alcodar i Benieto, José Ortolá i Juan Escrivá**, respectivament, ha comparegut davant els mitjans de comunicació per anunciar que les àrees industrials s’han acollit a una nova línia d’ajudes per a la modernització de la Conselleria d’Economia Sostenible, Sectors Productius.., a través de l’Institut Valencià de Competitivitat Empresarial (IVACE). La quantia màxima que es podrà rebre és de 200.000 € per a cada polígon.   

 Així, al Polígon Alcodar, se sol·licita una subvenció per a:

\-   Conversió del carril d’incorporació a la carretera de València en vial d’acceleració (amb 150 metres). Millora de l’enllumenat i renovació de la senyalització horitzontal i vertical.

\-   Creació de zona verda de descans al nou pàrquing de camions.

\-   Seguir amb el recorregut bio-saludable ja en marxa, des de la plaça de la Llum fins a Santa Anna. Augmentant l’arbratge i distingir les calçades per a vianants i ciclistes.

\-   Elaboració del programa i plataforma digital de gestió de les emergències contra incendis.

\-   Reinstal·lació del panell informatiu d’empreses del polígon, danyat per les tempestes darreres. 

En el cas del polígon Benieto:

\-   Elaboració del programa i plataforma digital de gestió de les emergències contra incendis.

\-   Adaptació de l’aparcament de camions per a incorporar-hi cotxes. Adequació de voreres.

\-   Adaptació de la senyalització vertical i horitzontal.

\-   Construcció d’un carril bici fins a la zona sud-est del polígon, connectant-lo amb la xarxa de carrils bicis de la ciutat.   

\-  Reforçament de la seguretat amb la instal·lació de més càmeres de vigilància.

\-   Creació d’un web empresarial que s’afegiria al de Gandia, que ja inclou el polígon Alcodar. 

_“Som de les poques ciutats que hem aconseguit subvenció en 3 convocatòries, amb una inversió de la Generalitat de més de 2 milions d’euros. Amb aquesta nova línia d’ajudes a que ens hem acollit continuarem avançant dins el Pla d’acció de Polígons Industrials 4.0, amb l’objectiu d’aconseguir la catalogació màxima d’àrees industrials avançades”,_ ha assegurat Martínez.  

Per la seua banda, el vice-alcalde ha destacat _“la connexió entre el sector i el govern local mitjançant el treball a la comissió d’àrees industrials, de la qual han eixit aquestes propostes de millora. Seran intervencions per fases, d’acord amb els programes d’ajudes de l’IVACE”_.

El sector empresarial també ha mostrat el seu agraïment per la col·laboració de les dues regidories, sobretot des de fa uns quants anys. _“Som conscients que les ajudes i els recursos són els que són, que cal anar per etapes. Però la continuïtat de les relacions aconseguirà els seus fruits en benefici del sector i de la ciutadania en general”_, ha expressat Ortolá.

El secretari de l’associació d’empresaris del polígon Benieto ha assegurat que s’està treballant ja en futures convocatòries de subvencions i ha posat en valor _“la col·laboració públic-privada cap a la consecució de la catalogació d’àrees industrials avançades”_.  

[Twittear](https://twitter.com/share)